巫山高
作者：王銍
朝代：宋

paragraphs: 十二危峯隠寒霧，旁連三巴下三楚。
斷崖青黄聳天壁，秀色蒼茫接天路。
鼓瑟玉京嬉帝傍，下鎮九淵稱帝女。
冥心可見類相求，夢裏襄王契神遇。
鏘然玉佩似可期，倏爾霓旌去無所。
天風浩蕩吹太清，萬里憑虛送飛步。
行雲行雨終不來，歲月人間幾朝暮。
那知一戲疑萬古，至今不知高唐處。
仙兮神兮非與是，流傳只有蘭臺賦。
山藏虎兕爭怒號，峽束江水翻波濤。
舟楫寄命輕鴻毛，猶起羨慕成譏嘲。
行人所見日卑淺，仰首彌覺巫山高。